Den 64. Oscar-utdelingen

**Den 64. [[Oscar]]-utdelingen**, presentert av Academy of Motion Picture Arts and Sciences (AMPAS), fant sted 30. mars 1992 og hedret de beste prestasjonene innen film fra 1991. Seremonien ble holdt Dorothy Chandler Pavilion i Los Angeles, California. Det ble gitt priser i 23 ulike priskategorier. Skuespilleren Billy Crystal ledet utdelingen for tredje gang på rad, mens Gil Cates var produsent og Jeff Margolis var regissør. De nominerte filmene ble offentliggjort 19. februar 1992. Dramafilmen *[[Bugsy]]* hadde flest nominasjoner med ti stykk. Utdelingen ble sett av cirka 44 millioner i USA.

Skrekkfilmen *[[Nattsvermeren (film)|Nattsvermeren]]* er den tredje og foreløpig siste filmen (etter *[[Det hendte en natt]]* og *[[Gjøkeredet (film)|Gjøkeredet]]*) som har vunnet «de fem store» Oscar-prisene; den vant prisen for beste film, beste mannlige hovedrolle (Anthony Hopkins), beste kvinnelige hovedrolle (Jodie Foster), beste filmatisering (Ted Tally) og beste regi (Jonathan Demme). Actionfilmen *[[Terminator II – Dommens dag]]* vant fire priser, mens *[[Skjønnheten og udyret (1991)|Skjønnheten og udyret]]*, *Bugsy* og *[[J.F.K. – saken fortsetter]]* vant to. Satyajit Ray vant Æres-Oscar og George Lucas vant Irving G. Thalberg Memorial Award. TV-sendingen fikk gode tilbakemeldinger og vant tre Primetime Emmy Awards.

## Bakgrunn
Gilbert Cates ble hyret inn som produsent for tredje år på rad, på bakgrunn av suksessen med de forrige utdelingene. Billy Crystal var programleder for tredje år på rad.

I forkant av utdelingen ble flere av de nominerte filmene, blant annet *[[J.F.K. – saken fortsetter]]*, *[[Nattsvermeren (film)|Nattsvermeren]]* og den kommende filmen *[[Basic Instinct]]*, kritisert av homomiljøet for sine nedlatende skildringer av skeive rollefigurer. Homoaktivister demonstrerte under Oscar-utdelingen på grunn av dette, og flere bar plakater med «Stopp Hollywoods homofobi» og «Hollywood, stopp å sensurere våre sanne, skeive liv». Flere feminister kritiserte utelatelsen av en beste regi-nominasjon til Barbra Streisand, som produserte og regisserte dramafilmen *[[Tidevannets fyrste (film)|Tidevannets fyrste]]*. National Organization for Women kalte det «et åpenbart bevis på kjønnsdiskriminering», og programlederen Crystal selv spøkte om det i sangnummeret sitt.

## Underholdning
Utdelingen inneholdt som vanlig flere underholdningsinnslag. For åpningsmonologen ble Crystal båret inn på scenen iført Hannibal Lecters ansiktsmaske fra *[[Nattsvermeren (film)|Nattsvermeren]]*. Etter dette sang han et sangnummer som diskuterte de fem filmene som var nominert til Oscar for beste film. Foruten dette nummeret ble alle de fem sangene som var nominert til Oscar for beste sang fremført underveis i utdelingen: Paige O'Hara og Richard White sang «Belle», Jerry Orbach sang «Be Our Guest», Bryan Adams sang «(Everything I Do) I Do It for You», Amber Scott sang «When You're Alone», og Peabo Bryson, Celine Dion og Angela Lansbury sang vinnerlåten «Beauty and the Beast». Det ble også fremført et dansenummer med musikk fra de fem filmene som ble nominert til Oscar for beste originalmusikk.

## Vinnere og nominerte

### Hederspriser
Oscar-akademiet delte også ut hederspriser til tre filmskapere:
* Satyajit Ray vant Æres-Oscar
* George Lucas vant Irving G. Thalberg Memorial Award
* Ray Harryhausen vant Gordon E. Sawyer Award

### Filmer med flere nominasjoner
* 10 nominasjoner: *[[Bugsy]]*
* 8 nominasjoner: *[[J.F.K. – saken fortsetter]]*
* 7 nominasjoner: *[[Nattsvermeren (film)|Nattsvermeren]]* og *[[Tidevannets fyrste (film)|Tidevannets fyrste]]*
* 6 nominasjoner: *[[Skjønnheten og udyret (1991)|Skjønnheten og udyret]]*, *[[Terminator II – Dommens dag]]* og *[[Thelma & Louise]]*
* 5 nominasjoner: *[[The Fisher King]]* og *[[Hook (film)|Hook]]*
* 3 nominasjoner: *[[Barton Fink]]* og *[[Flammehav]]*
* 2 nominasjoner: *[[Boyz n the Hood]]*, *[[Cape Fear (1991)|Cape Fear]]*, *[[Rambling Rose]]*, *[[Star Trek VI: The Undiscovered Country]]* og *[[Stekte grønne tomater]]*

### Filmer med flere priser
* 5 priser: *[[Nattsvermeren (film)|Nattsvermeren]]*
* 4 priser: *[[Terminator II – Dommens dag]]*
* 2 priser: *[[Bugsy]]*, *[[J.F.K. – saken fortsetter]]* og *[[Skjønnheten og udyret (1991)|Skjønnheten og udyret]]*

### Prisrekorder
*[[Nattsvermeren (film)|Nattsvermeren]]* ble den første skrekkfilmen til å vinne Oscar for beste film, og var den første filmen til å bli utgitt på video før utdelingen ble avholdt. Det er også den tredje og foreløpig siste filmen (etter *[[Det hendte en natt]]* og *[[Gjøkeredet (film)|Gjøkeredet]]*) som har vunnet «de fem store» Oscar-prisene; den vant prisen for beste film, beste mannlige hovedrolle (Anthony Hopkins), beste kvinnelige hovedrolle (Jodie Foster), beste filmatisering (manus basert på annet materiale, Ted Tally) og beste regi (Jonathan Demme). *[[Skjønnheten og udyret (1991)|Skjønnheten og udyret]]* ble den første animasjonsfilmen som ble nominert til beste film og den første filmen som ble nominert for tre låter til Oscar for beste sang. John Singleton for *[[Boyz n the Hood]]* ble den første afrikansk-amerikaneren som ble nominert til beste regi og var på den tiden kategoriens yngste nominerte. Diane Ladd og Laura Dern ble første mor og datter som ble nominert samme år (begge for *[[Rambling Rose]]*).

## Mottakelse
Prisutdelingen fikk god kritikk av anmeldere, og Crystal fikk mye ros for vertskapet. Janet Maslin fra *[[The New York Times]]* skrev at TV-sendingen var «unormalt livlig», og mente at Crystals åpningsmonolog «satte kveldens smarte og ikonoklastiske tone». Scott Williams fra Associated Press mente at «Crystal sjarmerte fra det øyeblikket han ble trillet ut på scenen iført ansiktsmasken til den demoniske Hannibal «The Cannibal» Lecter fra *Nattsvemeren*». Ray Richmond fra *Orange County Register* skrev at Crystal «er en så fantastisk Oscar-vert at jobben bør være hans så lenge han ønsker den».

Oscar-utdelingen ble nominert til ni Primetime Emmy Awards. Den vant også tre av dem: beste manus for et underholdningsprogram (Hal Kanter, Buz Kohan, Billy Crystal, Marc Shaiman, David Steinberg, Robert Wuhl, Bruce Vilanch), beste musikkregi (Bill Conti, Jack Eskew, Julie Giroux, Ashley Irwin, Hummie Mann) og beste kostymedesign for et musikk- eller underholdningsprogram (Raymond Aghayan).

## Referanser




## Litteratur
*
*

## Eksterne lenker
* Nettstedet til Oscar-prisen
* Nettstedet til Oscar-akademiet
* 1991 Academy Awards Winners and History hos Filmsite
* Academy Awards, USA: 1992 hos Internet Movie Database
*  (TV-sendingen)